Priča o dragom predmetu

Hm, dragi predmet?! Vjerujem da svi imamo neku nama jako dragu sitnicu, neki predmet do kojega nam je uistinu stalo. Ne moramo biti materijalisti da nam neki predmet priraste srcu.

Smiješni su mi odgovori mladih, nas tinejdžera, na ono pitanje koji je tvoj najdraži predmet. Oni se zbune i odgovore da ga nemaju ili kažu da im je to mobitel ili pak neki drugi skupi i moderni predmet. Sve to samo da ispadnu važni. Zašto?! Zar je teško priznati, da ima jedna stvar koja mi je jako prirasla srcu, a to nije skupocjeni mobitel, televizor ili krevet, nego jedan plišani slon. Mene to nije sram priznati. Uistinu, postoji taj jedan plišani slon, zvan Slonić- Totonič. Dobila sam ga još kao mala od tete koja živi u Njemačkoj. Isprva mi je bio zanimljiv samo zato što je iz druge, meni tad nepoznate, države. S vremenom mi je postao najdraža igračka, nadjenula sam mu ime i govorila sve svoje tajne. Već mi je tad bio najdraža igračka, ali ne i predmet. Sve do onog posebnog dana, koji je ispočetka izgledao kao i svaki drugi. Nisam mogla ni zamisliti što ću sve tog dana doživjeti. Sjećam se svega, kao da je bilo jučer. Bio je utorak, jutro, spremam se i krećem u školu. Išla sam u treći razred pa me mama, naravno, nije pratila u školu. Tog sam dana krenula pješice, udaljila sam se za dvije kuće kad sam se sjetila da na odlasku nisam pozdravila svog Slonića-Totoniča. Odmah sam se okrenula i potrčala kući. Nedugo zatim, odjeknuo je glasan udarac. Bio je to zvuk jake grmljavine pomiješana sa zvukom lomljenja nekih plastičnih predmeta. Okrenula sam se. Nedaleko od mene, baš tamo, na onom istom mjestu gdje sam ja malo prije stajala i gdje sam se sjetila svog Slonića, bila su dva slupana automobila. Tada sam čula kako ljudi vrište i viču. Uplašila sam se i pobjegla kući. Otrčala sam u svoju sobu i snažno zagrlila svog Slonića. Mama je dotrčala i pitala me što se to upravo dogodilo. Nisam joj mogla odgovoriti, htjela sam, ali jednostavno nisam mogla, usta me nisu slušala. Kasnije sam joj sve ispričala. Bila je prometna nesreća, na svu sreću nitko nije poginuo. Vozači su zadobili samo lakše ozljede, a i ja sam ostala živa.

Da nije bilo tete i tog plišanog slona, koji mi je toliko prirastao srcu, mene danas ne bi bilo. Mislim da imam i više nego dovoljno razloga da mi ta mala, plišana životinjica bude najdraži predmet. Ne vidim razlog zašto bih se toga sramila. Danas, kad imam petnaest, skoro šesnaest godina, Slonić-Totonič mi je i dalje najdraži predmet, ali danas on nije samo predmet, danas je on puno više od toga, on je moj šutljivi prijatelj, koji čuva sve moje tajne, a očito i život. Možda vam to zvuči smiješno i patetično, ali tako je. Moj me Slonić-Totonič i sad čeka doma.